  Анжелика Тихонова корреспондент Удмуртиысь Йӧскалык лыдӟетъюртэз выльдонъя ӵектос 2017-тӥ арын куартолэзьлы дась луоз. Со сярысь журналистъёслы ивортӥз элькунысьтымы лэсьтӥськонъя, архитектурая но улон политикая министр Иван Новиков 28-тӥ тулыспалэ. «Ми Советской ураме потӥсь вылтуссэ быдэсак утьыны чаклась ӵектос вылын дугдӥм. Нош пыдло пуксем ватсаса юртэз, кытын али фондъёс интыясько, сое ми быдэсак выльдыны малпаськом», — пусйиз со. Ӵектосын ужъюртлэн вань куронъёсызлы тупан понна, возён интыос но ужан интыос бадӟымгес быдӟалаен чакламын. Юртэз выльдон понна 600 миллион манет пала коньдон кулэ луоз шуыса чаклаське. Тодэ вайытом, кылем арын оштолэзе Удмуртилэн тӧроез Александр Соловьёв юртэ вуылӥз, соку лыдӟетъюртэн кивалтӥсьёс ивортӥзы соослы 9 этажъем книга возён инты кулэ шуыса. Берлогес 6 этажъем юрт ӝутон сярысь пумкылъян кутэмын вал. Тегъёс: Лулчеберет Ижкар Удмуртия лэсьтськон  